Valeriu Zgonea, preşedintele Camerei Deputaţilor: „Proiectul de Hotărâre privind modificarea şi completarea Regulamentului Camerei Deputaţilor. 186 pentru, 108 abțineri, 4 împotrivă”.

După câteva secunde de derută, aleşii şi-au dat seama că proiectul nu a întrunit suficiente voturi ca să poată fi adoptat.

„E lege organică? Este corect, nu a fost adoptat”, a anunțat Valeriu Zgonea.

În cursul dezbaterilor, opoziţia a contestat articolul prin care procurorii sunt obligaţi să prezinte motive concrete şi temeinice atunci când cer reţinerea şi arestarea unui deputat şi a cerut ca votul să fie amânat.

Gheorghe Tinel, deputat PNL: „Cine a făcut această propunere? La solicitarea cui? Dacă ați avut mandat să faceți acest lucru și să vi-l asumați!”

Valeriu Zgonea: „Vă mulţumesc foarte mult. Am început să plâng azi, de Bunavestire, sunt emoţionat”.

Ludovic Orban - liderul deputaţilor PNL: „E păcat ca această modificare a Regulamentului să fie pusă în umbră de această jenantă tentativă de a-i apăra pe cei corupți”.

Reprezentanţii puterii dau vina pe dactilografă.

Marian Neacşu - liderul deputaţilor PSD: „S-au strecurat absolut din greşeală, din greşeală de redactare, în opinia mea”.

După câteva ore de discuţii contradictorii, prevederea a fost eliminată din textul proiectului de Regulament. Liberalii au contestat apoi articolul care spunea că preşedintele Camerei poate fi revocat doar la solicitarea grupului parlamentar care l-a propus.

Ludovic Orban - liderul deputaţilor PNL: „Grupul PSD care v-a propus și datorită căruia sunteți președinte a susținut că trebuie să vă eternizeze, să vă țină până la sfârșitul legislaturii în funcția de președinte”.

Tudor Ciuhodaru – deputat: „Eu voi vota cu două mâini împotriva acestui regulament pe care îl consider o sfidare cât Casa Poporului. În primul rând se încalcă regula de aur - majoritatea decide”.

În cele din urmă, toate disputele s-au dovedit inutile, pentru că Regulamentul a fost respins.